Seun (6), dogter (8) verdrink in riooldam | News24
Seun (6), dogter (8) verdrink in riooldam
Twee kinders het Dinsdag in 'n riooldam in die Langkloof verdrink. Foto: Verskaf
OP die eerste dag van die derde kwartaal se skoolvakansie het twee kinders in 'n riooldam verdrink.
Drie kinders het na bewering Dinsdagoggend omstreeks 11:30 by die rioolkanaal in Louterwater naby Joubertina op die dam se wal gaan speel toe Patriano Botha (6) glo gegly en in die water beland het. Na wat beweer word, het Nesley-Ann Machoney (8) in die rioolwater gespring om Botha te probeer red.
Die derde kind op die toneel, Machoney se jonger broer (6), het huis toe gehardloop om hulp te gaan soek.
Ao. Basil Seekoei, polisiewoordvoerder, sê 'n ouer wat naby aan die toneel was, het Patriano uit die water gehaal, maar die seun het reeds verdrink.
Die polisie se duikspan het volgens Seekoei Dinsdagmiddag na die meisie begin soek. Nesley-Ann se lyk is ná 'n kort soektog, omstreeks 15:00, deur die polisieduikers uit die water gehaal. Geen misdaad word in die stadium vermoed nie.
In reaksie op navrae oor hoe die kleuters toegang tot die ­riooldam gekry het, sê Seekoei hy het verneem dat die heining om die riooldam glo baie laag is.
Seekoei doen 'n beroep op ouers om hul kinders nie sonder toesig te laat speel nie. "Veral nou in die vakansietydperk met warm somersdae wat kinders na die water lok, moet ouers soveel meer oplettend wees."